Op ’n ander tafel is kombuisware op ’n geel, gehekelde tafeldoek. ’n Drukkoker met rooi handvatsels wat duidelik vasgegom is en ’n pienk teestel, die koppies se ore met goud oorgeblaas. ’n Stokou vleismeul is met ’n skroef onder die tafel vasgemaak, die houtslinger blink van jare se gebruik.
Hoeveel karpe en babers het die visstokke uit die Erfenisdam gevang, en is hulle daarna gebraai op die driepoot-braaiertjie? Ek ruik die boontjiesop wat in die winter in die drukkoker gekook het, en proe die tee uit die pienk teestel.
Maar wat ek graag wil weet: Wie was die eienaar van die dasspeld? Ek besluit dis ’n mynwerker wat trots een aand op ’n spoggerige onthaal sy Good Housekeeping-dasspeld ontvang het. Sy vrou met gekrulde hare het trots hande geklap. By die huis het ouma gehekel aan hanger-oortreksels terwyl sy die kinders oppas terwyl hulle met albasters speel. Die volgende dag het almal by die dam gaan visvang en die aand karpe gemaal met die silwer meultjie vir viskoekies. Die tamatiekis-krammertjie was vir die plasie wat hulle eendag sou koop.